ధోనీ.. బ్లాక్ బ్యాండ్ కట్టుకొని ఆడు: శింబు
Samayam Telugu| Apr 9, 2018, 04.08 PM IST
కావేరీ జల వివాదంలో తమకు జరిగిన అన్యాయాన్ని చక్కదిద్దేందుకు కావేరీ మేనేజ్‌మెంట్ బోర్డు ఏర్పాటు చేయాలని తమిళనాట నిరసనలు వెల్లువెత్తుతున్నాయి. ఈ డిమాండ్‌కు బలం చేకూరుస్తూ తాజాగా తమిళ సినీ పరిశ్రమ మొత్తం ఏకమై నిరసన గళం వినిపించింది. రజినీకాంత్, కమల్ హాసన్, విజయ్, ధనుష్, శివకార్తికేయన్, విక్రమ్ వంటి స్టార్ తమిళ హీరోలంతా చేతులు కలిపి నిరసనలో పాల్గొన్నారు. ఇక కోలీవుడ్ నిరసన కార్యక్రమంలో హీరో శింబు పాల్గొనలేదు. అయితే కావేరీ వివాదంపై మాట్లాడేందుకు తన నివాసంలో మీడియా సమావేశం నిర్వహించారు.
ఈ సందర్భంగా శింబు మాట్లాడుతూ కర్ణాటక ప్రజలకు ఆయన ఓ విజ్ఞప్తి చేశారు. ‘కర్ణాటక ప్రజలకు నాదో విజ్ఞప్తి. ఏప్రిల్ 11న మధ్యాహ్నం 3 నుంచి సాయంత్రం 6 గంటల మధ్య అక్కడ నివసించే ఓ తమిళుడికి గ్లాసుడు మంచి నీళ్లు ఇవ్వండి. వెంటనే దాన్ని వీడియో తీసి సోషల్ మీడియాలో పోస్ట్ చేయండి. ఈ నిరసనలో కర్ణాటక ప్రజలు మాకు మద్దతు ఇస్తారని ఆశిస్తున్నా. మనమంతా మనుషులం. ఇలాంటి సమయంలో ఒకరికొకరం సహాయం చేసుకోవడం ఎంతో అవసరం’ అని శింబు చెప్పుకొచ్చారు.
సినీ పరిశ్రమ చేసిన మౌన నిరసనలో తాను ఒదగలేనని, అందుకే ఆ నిరసన కార్యక్రమంలో తాను పాల్గొనలేదని శింబు తేల్చి చెప్పారు. అంతేకాకుండా నిరసనలో పాల్గొనాల్సిందిగా సినీ పరిశ్రమ నుంచి తనకు ఎలాంటి ఆహ్వానం అందలేదని చెప్పారు. నడిగర్ సంఘం కార్యదర్శి విశాల్‌కు వ్యతిరేకంగా తాను చాలా సార్లు పోరాటానికి దిగడం కూడా దీనికి కారణం కావచ్చని శింబు అన్నారు.
ఇక చెన్నై సూపర్ కింగ్స్ కెప్టెన్ ఎంఎస్ ధోనీకి కూడా శింబు ఓ విజ్ఞప్తి చేశారు. మంగళవారం చెన్నైలో కోల్‌కతా నైట్ రైడర్స్‌తో జరగనున్న మ్యాచ్‌లో ధోనీ బ్లాక్ బ్యాండ్ ధరించాలని శింబు కోరారు. ‘ధోనీపై నాకు ఎంతో గౌరవం ఉంది. రెండేళ్ల తరవాత చెన్నై సూపర్ కింగ్స్ ఐపీఎల్‌లోకి అడుగుపెట్టడం నాకెంతో సంతోషకరం. ధోనీ అంటే తమిళనాడు ప్రజలకు ఎంతో ప్రేమ. అందుకే ఆయన బ్లాక్ బ్యాండ్ కట్టుకుని మ్యాచ్ ఆడాలని కోరుతున్నాను. ఇది తమిళనాడు ప్రజల నిరసనకు మద్దతు ఇచ్చినట్లు అవుతుంది’ అని శింబు వెల్లడించారు. మరి శింబు విజ్ఞప్తిని ధోని పరిగణనలోకి తీసుకుంటారో లేదో చూడాలి.